**10/1/2004**

**Nr 3/2004**

**Nr 3/2004**

**Fengslede Forfatteres Dag og utdeling av Ossietzky-prisen**Mandag 15. november markerer Norsk PEN Fengslede Forfatteres Dag med et arrangement i Nationatheatrets kafé, klokken 11.30.  Leder for Norsk P.E.N.s Komité for fengslede forfattere, Elisabet W. Middelthon, vil først redegjøre for komitéens arbeid og for de fengslede skribentene og forfatterne International P.E.N. fokuserer på i år.

Ossietzky-prisen, Norsk P.E.N.s pris for fremragende innsats for ytringsfriheten, vil bli delt ut av Norsk PENs leder, Kjell Olaf Jensen.  Årets Ossietzky-pris tildeles forfatteren **Aage Storm Borchgrevink**for usedvanlig og vedvarende innsats for ytringsfriheten. Juryens begrunnelse vil bli utdelt i forbindelse med tildelingen. Forsker Julie Wilhelmsen, NUPI, holder gratulasjonstalen til Aage Storm Borchgrevink.

Norsk PENs medlemmer, presse og andre interesserte er hjertlig velkommen.  Forhånds-påmelding er ikke nødvendig.

**De norske fribyene for forfulgte forfattere**Ingebjørg Wøllo på Deichmanske bibliotek er ny kontaktperson for fribyen Oslo. Hun arbeider nå blant annet med å finne arbeid til tidligere fribyforfatter Soudabeh Alishahi.   Det ventes ny fribyforfatter til Oslo i mars 2005 da perioden til nåværende fribyforfatter, Aziz Sangtarash, løper ut.

I Stavanger  er eksilforfatteren Chenjerai Hove fra Zimbabwe ventet på nyåret.  Hove, som også deltok på PEN-kongressen i Tromsø, er for tiden fribyforfatter i Frankrike.  Kristiansand er også klar til å motta en ny forfatter på nyåret.  I tillegg forventes det at Tromsø og Molde vil kunne etablere seg som nye, norske fribyer i løpet av 2005.  Når det skjer, vil Norge ha totalt seks fribyer for forfulgte forfattere.  Norsk PEN har en rådgivende funksjon i det norske fribynettverket og anbefaler nye skribenter til opphold i Norge.  Vi fungerer også som rådgiver overfor UD og administrerer departementets friby-stipend, en ordning som nå skal reforhandles i løpet av høsten.

Paralellt med dette arbeides det nå med å sikre et nytt, internasjonalt nettverk etter at INCA - International Network for Cities of Asylum basert i Paris nå nedlegger virksomheten.  Norsk PEN samarbeider med blant annet fribyadministrasjonen i Stavanger og internasjonale kontakter med tanke på å etablere et nytt nettverk.

**Vellykket PEN-kongres i Tromsø**Etter nesten tre års planlegging var Norsk PEN i september vertskap for International PENs 70. verdenskongress som fant sted i Tromsø fra 6. til 12. september.  Rundt 300 skribenter og forleggere fra hele verden deltok på kongressen som av flere er blitt betegnet som en av de mest vellykkede og godt organiserte kongresser på flere år.  Kongressen fikk bred medieomtale og en oversikt utarbeidet av Norsk PEN kan vise til rundt 100 medieoppslag i tiden før og under kongressen.

Norsk PEN har utarbeidet en intern rapport som omhandler alt arbeidet med og avviklingen av kongressen.  Rapporten vil ikke bli distribuert til Norsk PENs medlemmer, men er tilgjengelig på Norsk PENs hjemmesider.  Der vil du også finne et utvalg av de talene og foredragene som ble holdt på kongressen.  De av våre medlemmer som ikke har tilgang til internett kan få rapporten tilsendt ved henvendelse til kontoret.

**Delegasjon til Hviterussland**Situasjonen i Hviterussland etter valget sist måned er høyst dramatisk.  Norsk PENs ledelse hadde i slutten av oktober et møte med nestleder i Hviterussisk PEN.  Han uttrykte da ønske om besøk av en norsk delegasjon med forleggere og skribenter - oversettere, forfattere og journalister - for å knytte nærmere kontakt mellom de to landene.  Paralellt med dette arbeider flere av våre samarbeidspartnere med framstøt overfor Hviterussland.  Menneskerettighetshuset, der Norsk PEN har kontor, planlegger et seminar i Minsk på nyåret og Norsk Journalistlag og Den Internasjonale Journalistføderasjonen i Brüssel følger utviklingen i landet meget nøye.  Norsk PEN ser nå på muligheten for å samordne ulike initiativ i forhold til Hviterussland og planlegger en delegasjonsreise dit i februar neste år

**Nye medlemmer**Styret i Norsk PEN har innvilget medlemskap til: Frank Eriksen,  Mona Høvring,  Munib Delalic, Bernt Hauge, Tordis Ørjasæter, Tone Bratteli, Bjørg Vik, Ottar Grepstad,  Anne K. Bang, Malvin Skulbru,  Anne Bø og Mohammad Haj-Saleh.  Velkommen i Norsk PEN!